CELEX: 62016TN0047
Language: hr
Date: 2016-02-02 00:00:00
Title: Predmet T-47/16: Tužba podnesena 2. veljače 2016. – Sigma Orionis protiv REA-e

14.3.2016   
            
            
               HR
            
            
               Službeni list Europske unije
            
            
               C 98/58
            
         Tužba podnesena 2. veljače 2016. – Sigma Orionis protiv REA-e
   (Predmet T-47/16)
   (2016/C 098/74)
   Jezik postupka: francuski
   
      Stranke
   
   
      Tužitelj: Sigma Orionis SA (Valbonne, Francuska) (zastupnici: S. Orlandi i T. Martin, odvjetnici)
   
      Tuženik: Izvršna agencija za istraživanje (REA)
   
      Tužbeni zahtjev
   
   Tužitelj od Općeg suda zahtijeva da:
   utvrdi i presudi:
   
               —
            
            
               da je REA prekršila ugovorne obveze koje ima na osnovi ugovora o dodjeli bespovratnih sredstava H2020, jer je na temelju nezakonito sastavljenog OLAF-ovog izvještaja o istrazi obustavila isplatu sredstava koja duguje tužitelju,
            
         
               —
            
            
               podredno, da naloži određivanje vještaka radi utvrđivanja iznosa koji se tužitelju nesporno duguju na temelju spornog ugovora o dodjeli bespovratnih sredstava.
            
         Shodno tomu, da se tuženiku naloži:
   
               —
            
            
               plaćanje iznosa koje duguje na temelju ugovora o dodjeli bespovratnih sredstava H2020, odnosno 425 406,25 eura, uvećanih, sukladno članku 21.11.1, za iznos zateznih kamata tekućih od dana dospijeća dužnih iznosa, po stopi koju je odredila Europska središnja banka (ESB) za glavne operacije refinanciranja, uvećanoj za 3,5 postotnih bodova,
            
         
               —
            
            
               da tužitelju naknadi dodatnu štetu koju je pretrpio, a koja se u ovom stadiju procjenjuje na 1 500 000 eura, uz mogućnost povećanja ili smanjenja tijekom postupka,
            
         
               —
            
            
               snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe dva tužbena razloga.
   
               1.
            
            
               Prvi tužbeni razlog, glede činjenice da se Izvršna agencija za istraživanje (REA) nije smjela oslanjati na izvješće o istrazi sastavljeno na temelju nezakonito prikupljenih dokaza kako bi opravdala svoju odluku o obustavljanju isplate sredstava koja duguje tužitelju, i to u punom iznosu. Tužitelj u tom pogledu tvrdi da, s obzirom na to da se REA oslanjala na nezakonito prikupljena dokazna sredstva, i obustava isplate sredstava i raskid ugovora o dodjeli bespovratnih sredstava su nezakoniti.
            
         
               2.
            
            
               Drugi tužbeni razlog, glede povrede načela proporcionalnosti zbog toga što su različita tehnička izvješća o reviziji svaki put zaključivala da je tužitelj sredstva koristio u skladu s načelima ekonomičnosti, učinkovitosti i dobrog financijskog upravljanja. Iz toga slijedi da REA nije u pravu kad tvrdi da je ispravno utvrdila je tužitelj počinio nepravilnosti u okviru drugih dodjela bespovratnih sredstava koje bi mogle opravdati bilo raskid ili obustavu isplate svih plaćanja iz spornih ugovora o dodjeli bespovratnih sredstava. Osim toga, sudjelovanje u sporazumima o dodjeli bespovratnih sredstava tužitelju je bio jedini izvor financiranja, pa ga nedostatak novih europskih projekata neizbježno vodi u stečaj.